REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/178-15

29. april 2015. godine

B e o g r a d

Z A P I S N I K

TRIDESETDRUGE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

UTORAK, 28. APRIL 2015. GODINE

Sednica je počela u 11.30 časova.

 Sednicom je predsedavao Aleksandar Senić, predsednik Odbora. Sednici su prisustvovali članovi Odbora: Ninoslav Girić, Vesna Marković, Katarina Šušnjar, Irena Aleksić, Aleksandra Tomić, Biljana Pantić Pilja, Ljubiša Stojmirović, Ivan Bauer, Laslo Varga, Branko Ružić i Gordana Čomić i zamenici članova Vera Paunović i Vladimir Orlić. Sednici nisu prisustvovali članovi Odbora Dragan Šormaz, Nataša Vučković i Bojan Kostreš.

 Sednici su prisustvovali i Milorad Todorović, sekretar Ministarstva unutrašnjih poslova, Dražen Maravić, Miodrag Lazić i Zoran Vasković, Pregovaračka grupa za Poglavlje 24 - MUP, Nikola Naumovski, Pregovaračka grupa za Poglavlje 24, Ministarstvo pravde, Marijana Santrač i Tamara Mirović, Pregovaračka grupa za Poglavlje 24 – Republičko javno tužilaštvo, Saša Đorđević, Nikola Kovačević, Vanja Macanović i Sanja Ćopić iz Nacionalnog konventa o EU i Mimica Radojević, iz Ministarstva spoljnih poslova.

Na predlog predsednika Odbora jednoglasno je usvojen sledeći

**D n e v n i r e d**

1. Predstavljanje Trećeg nacrta Akcionog plana za Poglavlje 24 (20 Broj 06-1082/15 od 22. aprila 2015 godine).

**Tačka 1.**

Predsednik Odbora je otvorio raspravu po prvoj tački dnevnog reda Predstavljanje trećeg Nacrta akcionog plana za Poglavlje 24 i dao reč M. Todoroviću koji je u uvodnoj reči rekao da je ovaj Nacrt akcionog plana već predstavljen pred tri skupštinska odbora koja su dala podršku. Nakon toga reč je dobio M. Lazić koji je predstavio aktivnosti koje su sprovođene u prethodnih godinu dana u smislu izrade Akcionog plana za Poglavlje 24. Kada je reč o kontekstu u kome se pregovara, istakao je da je Vlada Republike Srbije, odnosno Ministarstvo unutrašnjih poslova, obavezalo da preuzme sve pravne tekovine Evropske unije i implementira ih pre punopravnog članstva Republike Srbije u Evropskoj uniji. Zatim je objasnio da je nakon jednogodišnjeg rada, koji je obuhvatao eksplanatorne i bilateralne skrininge, kao i niz sastanaka sa predstavnicima i ekspertima iz Evropske komijisije, došlo se do ovog rešenja. Istakao je da su u ovoj verziji Akcionog plana uključene i preporuke civilong društva, kao i da je dobijena saglasnost Ministarstva finansija na budžetski deo. Ocenio je da je Poglavlje 24 jedno od poglavlja u kome će biti moguće zaista pregovarati, iz razloga što postoji mali broj regulativa i mnogo više direktiva EU koje su obavezujuće samo u smislu ispunjavanja ciljeva koje treba postići. Istakao je da je Akcioni plan „živi dokument“ i da je zbog toga moguće da, i ukoliko bude usvojena predstavljena verzija, dođe do određenih izmena. Zatim je objasnio da se ne čeka za tačan datum otvaranja Poglavlja, već da se aktivnosti koje su navedene u Akcionom planu već sprovode.

M. Lazićje napomenuo da je na prethodni nacrt Akcionog plana dobijeno 47 preporuka koje su implementirane u novi Nacrt, ali i da je pokušano da se prepoznaju sve one aktivnoti koje nisu preporuka EU, a koje će biti od značaja za Pregovaračku grupu. Takođe je istakao da se sve radne verzije pišu na engleskom jeziku, dok će samo finalna verzija biti predstavljena na srpskom iz razloga nametnute brzine izrade a radi što bržeg dolaženja do konačne verzije Akcionog plana koja će biti usvojena od strane Evropske komisije. Zaključio je da je sam Akcioni plan podeljen na 10 podpoglavlja i da je za svako podpoglavlje imenovan po jedan koordinator koji su imenovani u skladu sa postojećim Zakonom o ministarstvima i pozitivnim nadležnostima različitih institucija u Vladi Republike Srbije, a da je za izradu celokupnog Akcionog plana imenovan za koordinatora gospodin Dražen Marović.

D. Maravić, koordinator za izradu Akcionog plana za Poglavlje 24, je objasnio da je polaznu tačku prilikom izrade Akcionog plana predstavljalo iskustvo Evropske komisije u pregovorima sa Crnom Gorom. Predstavnici Ministarstva unutrašnjih poslova su predložili drugačiji okvir za izradu Akcionog plana koji je usvojen od strane Evropske komisije. Akcioni plan je struktuiran na sledeći način – postoji uvod u kome je opisan način rada, hronologija događaja, učesnici u izradi, struktura pregovaračke grupe, kao i metodologija rada, ali i način na koji će biti sprovođen monitoring sprovođenja Akcionog plana; takođe, postoje uvodi za svako od podpoglavlja u kojima je opisano trenutno stanje, način realizovanja aktivnosti predviđenih akcionim planom. Istakao je da je uslov Evropske komisije za otpočinjanje pregovora u ovom Poglavlju da navedemo sve aktivnosti u jednom akcionom planu, što se ovim Nacrtom pokušava uraditi.

Napomenuo je da je već razvijen pristup za države kandidate koje žele postati članice Evropske unije i da on podrazumeva da te države moraju biti u stanju da sprovode zakonodavstvo EU pre dobijanja statusa punopravnog člana, ali da se u slučaju Srbije primenjuje noviji pristup koji pored primene zakonodavstva EU podrazumeva i pružanje dokaza o efikasnom sprovođenju u periodu od 18 do 24 meseca pre dobijanja statusa punopravnog člana. To znači da ovaj pristup ima posledice na izgled Akcionog plana. U tom svetlu, D. Marović je istakao da su aktivnosti predviđene Akcionim planom planirane tako da se potpuna harmozacija sa zakonodavstvom EU postigne do 2018. godine. S tim u vezi, potrebno je unaprediti administrativne kapacitete kako bi se efikasno sprovodile usvojene izmene zakonodavstva koje su u skaldu sa evropskim zakonodavstvom, što može da podrazumeva novo zapošljavanje, obuku postojećih kadrova, nove prostorije, opremu, sredstva za rad, novi način saradnje između nadležnih državnih organa ili može da podrazumeva novu metodologiju rada nekog državnog organa.

Zatim je objasnio metodologiju izrade Nacrta Akcionog plana koja se sastojala od preformulisanja preporuka Evropske komisije u opšte ciljeve koji treba da budu postignuti, a da su potom ti opšti ciljevi raslojeni na konkretne aktivnosti. Istakao je da se te raslojene aktivnosti postavljene tako da ipak odražavaju jedan opštiji pristup i da nisu previše usitnjene iz razloga što se želeo izbeći kašnjenje u tim podaktivnostima. Takođe, naveo je da se za svaku aktivnost u akcionom planu predviđen rok za njeno ispunjenjne – ovi rokovi su krajnji rokovi, zatim su navedeni nosioci aktivnosti, kao i ukupni i dodatni resursi koji su formirani na osnovu računanja troškova aktivnosti i za koje je dobijena saglasnost Ministarstva finansija, tj. da su planirani u okviru budžetskih limita. Pored svega navedenog, navedeni su i indikatori za svaku od aktivnosti. Naveo je da je potrebno usvojiti posebnu metodologiju rada i oblike saradnje među državnim institucijama iz razloga što ne postoje jasno definisani standardi u ovoj oblasti u samoj EU.

D. Maravić je napomenuo da smo dobili preporuke da analize koje je potrebno izvršiti pre početka primene Akcionog plana treba vršiti u saradnji sa ekspertima Evropske unije i zaključio da je potrebno izveštavati interno i eksterno o napretku u sprovođenju aktivnosti. S tim u vezi zaključio je objašnjavajući način izveštavanja – za svako podpoglavlje Akcionog plana biće sastavljani izveštaji za koje će biti zaduženi koordinatori tih podpoglavlja, a sam izveštaj će biti prosleđen timu tj. pregovaračkoj grupi koja će izvršiti evaluaciju i dati konačni izveštaj o primeni Akcionog plana.

Predsednik Odbora je izvestio prisutne da su pre sednice Odbora podršku Nacrtu Akcionog plana dali Odbor za pravosuđe, državnu upravu i lokalnu samoupravu, Odbor za odbranu i unutrašnje poslove i Odobr za ljudska i manjinska prava i ravnopravnost polova i dali preporuku Odobru za evropske integracije da dâ pozitivno mišljenje i dao reč G. Čomić.

G. Čomić postavila je pitanje da li su poznati kriterijumi za otvaranje Poglavlja 35 u odnosu na Poglavlje 24, kao i pitanje šta će Republika Srbija učiniti ukoliko Evropska unija promeni zakonodavstvo koje se odnosi na migrante, iako već postoje zakoni i primeri dobre prakse, da li će biti potrebno menjati Akcioni plan, kao i pitanje koje se odnosi na promene Akcionog plana po pitanju terorizma – da li postoji metodologija promene ili će biti potrebno usvajati nova pravila EU ispočetka.

D. Maravić, je odgovorio je jedan od zahteva Evropske komisije bila sposobnost praćenja promena u evropskom zakonodavstvu. U tom smislu, biće potrebno na svaku promenu zakonodavstva EU reagovati izmenama i dopunama domaćeg zakonodavstva. Govoreći o Poglavlju 35 istakao je da još uvek nema odgovor na postavljeno pitanje iz razloga što se još uvek čeka na kriterijume koje će postaviti Evropska komisija.

S. Đorđević, predstavnik Nacionalnog konventa o Evropskoj uniji, je istakao da su već dva puta održane konsultacije državnih organa i predstavnika civilnog društva o Akcionom planu za Poglavlje 24 i napomenuo da je zaključak da je ova treća verzija Akcionog plana znatno bolja od prve, ali da je isto tako unapređena saradnja sa civilnim društvom.

Izneo je dve procesne i dve tematske preporuke i istakao da su prioriteti civilnog društva da se poboljša okvir za spoljno praćenje Akcionog plana i nastavljanje konsultacija sa civilnim društvom, ali je i napomenuo da kao primer dobre prakse treba da posluži saradnja oko Poglavlja 23 koji se ogleda u javnoj dostupnosti kvartalnog izveštaja o ispunjenju aktivnosti. Takođe je napomenuo da je bitno nastaviti sa praksom predstavljanjem nacrta akcionih planova u okviru odbora u Narodnoj skupštini. Druga procesna preporuka odnosila se na proaktivnost Vlade, odnosno ispunjavanju predviđenih aktivnosti i postizanju spremnosti u ovoj oblasti kako bi se izbeglo čekanje i postavljanje novih uslova od strane Evropske unije.

Kada govorimo o tematskim preporukama, one su sledeće – nedostatak boljeg uređenja prava žrtava kriminala i ostalih ranjivih grupa, s obzirom da u Srbiji postoji veliki broj ranjivih grupa, među kojima su i migranti i iskazao procene da će sledeće godine kroz Srbiju proći oko 30.000 migranata. Druga tematska preporuka tiče se zaštite ličnih podataka, naročito prilikom policijske saradnje u borbi protiv organizovanog kriminala. Rekao je da organizacije civilnog društva smatraju da je Akcioni plan uspeo da delimično nadomesti određene praznine, ali da s obzirom na to da se ova tema razvija veoma brzo u EU, treba pratiti evropski korak.

Zaključio je da ono što nedostaje u Akcionom planu, a tiče se zaštite kritične infrastrukture, jeste detaljno planiranje aktivnost u ovoj oblasti.

Kako više nije bilo prijavljenih za reč, predsednik Odbora je stavio na glasanje predlog da Odbor da pozitivno mišljenje na ovaj Nacrt Akcionog plana za poglavlje 24. Odbor je većinom glasova usvojio predlog da dâ pozitivno mišljenje na predstavljenu treću verziju Nacrta Akcionog plana za poglavlje 24.

 Sednica je završena u 12.15 časova.

Na sednici Odbora vođen je tonski zapis.

SEKRETAR ODBORA PREDSEDNIK ODBORA

Aleksandar Đorđević Aleksandar Senić